text: দৈনিক জনকন্ঠ || এসএসসি পরীক্ষার্থীর কেন্দ্রে যাওয়ার নিরাপত্তা দাবি
  এসএসসি পরীক্ষার্থীর কেন্দ্রে যাওয়ার নিরাপত্তা দাবি
  জমি নিয়ে বিরোধে গ্রাম ছাড়া
  স্টাফ রিপোর্টার, বগুড়া অফিস ॥ প্রভাবশালীদের সঙ্গে জমি নিয়ে বিরোধে কাহালু উপজেলার এক এসএসসি পরীক্ষার্থী ও তার পরিবার গ্রাম ছেড়ে পালিয়ে বেড়াচ্ছে। আবু বক্কর নামে ওই এসএসসি পরীক্ষার্থী পরীক্ষা কেন্দ্র যেতেও আতঙ্কে রয়েছেন। এ ব্যাপারে তারা জেলা ও পুলিশ প্রশাসনের সহযোগিতা চেয়ে বুধবার এক সংবাদ সম্মেলনের মাধ্যমে আবেদন জানিয়েছেন। পরীক্ষার্থীর বাবা আবু বক্কর জানান, কাহালু উপজেলার পাইকড় ইউনিয়নের আড়োলা গ্রামে ৭ শতক জায়গা কিনে ১৯৯৩ সালে বাড়ি করে বসবাস করে আসছেন। কয়েক মাস আগে রাস্তার ধারে তারা ওই জায়গার কিছু অংশে দোকান ঘর নির্মাণ শুরু ও সীমানা প্রাচীর দেয়ায় একই এলাকার কয়েক জনের সঙ্গে বিরোধ বাঁধে। অভিযোগ করা হয়েছে ইউনিয়ন পরিষদের চেয়ারম্যান মিটু চৌধুরী পরিবারটির বিরুদ্ধে অবস্থান নেন। এর জের ধরে ২১ ডিসেম্বর সীমানা প্রাচীরসহ দোকান ভাংচুর ও বাড়িতে হামলা চালান হয়।
  এতে চেয়ারম্যানসহ প্রতিপক্ষের বিরুদ্ধে পরীক্ষার্থীর পিতা অভিযোগ করলে তাদের হুমকি দেয়া হয়। এরপর থেকে পুরো পরিবারটি গ্রাম ছাড়া। পরীক্ষার্থী আবু বক্কর নিজ গ্রামের স্কুল আড়োলা দ্বিমুখী উচ্চ বিদ্যালয় থেকে এবার এসএসসি পরীক্ষার্থী। ওই ঘটনার পর সে বগুড়া সদরের হাজরাদীঘি এলাকায় তার বোনের বাড়িতে এবং অন্যরা আত্মীয়স্বজনের বাড়িতে থাকছেন।